V Ý Z V A
NA PREDLOŽENIE ŽIADOSTÍ O POSKYTNUTIE DOTÁCIE MINISTERSTVA ŠKOLSTVA, VEDY, VÝSKUMU A ŠPORTU SLOVENSKEJ REPUBLIKY

NA OBNOVU VÝCHOVY A VZDELÁVANIA 
NA ROK 2015 (ďalej len „VÝZVA“)

Ministerstvo školstva, vedy, výskumu a športu Slovenskej republiky (ďalej len „ministerstvo“) oznamuje, že z rozpočtu kapitoly na rok 2015 vyčlenilo finančné prostriedky na dotácie pre oblasť obnovy výchovy a vzdelávania. Uvedené finančné prostriedky budú poskytnuté žiadateľom formou dotácie zo štátneho rozpočtu prostredníctvom rozpočtovej kapitoly ministerstva (ďalej len „dotácia“). 
1.	Základný cieľ
•	obnova výchovy a vzdelávania je zameraná na zvyšovanie odborných kompetencií pedagogických zamestnancov z oblasti kultúry, histórie, geografie, prírodovedných a technických odborov s ich možným využitím v edukačnom procese,
•	výstupom bude spracovaný výukový program na edukačný proces v prírodovedných (napr. geografia) a odborných (napr. technického zamerania) predmetoch. 
2.	Okruh oprávnených žiadateľov
Občianske združenia (zákon č. 83/1990 Zb. o združovaní občanov v znení neskorších predpisov), nadácie (zákon č. 34/2002 Z. z. o nadáciách a o zmene Občianskeho zákonníka v znení neskorších predpisov) a neziskové organizácie poskytujúce všeobecne prospešné služby (zákon č. 213/1997 Z. z. o neziskových organizáciách poskytujúcich všeobecne prospešné služby v znení neskorších predpisov) alebo štátom uznaná cirkev alebo náboženská spoločnosť (zákon č. 308/1991 Zb. o slobode náboženskej viery a postavení cirkví a náboženských spoločností v znení neskorších predpisov), ktoré nie sú zriaďovateľmi škôl a školských zariadení a podieľajú sa na obnove výchovy a vzdelávania v školách a v  školských zariadeniach.
3.	Výberové kritériá a ich váha
 Ministerstvo poskytne žiadateľovi dotáciu na obnovu výchovy a vzdelávania podľa nasledujúcich kritérií: 
☒	počtu osôb, pre ktoré sa aktivita uskutočňuje	20%	
☒	využitia poznatkov získaných pri uskutočňovaní obnovy výchovy a vzdelávania	20%	
☒	rozsah územnej pôsobnosti uskutočňovania aktivity	50%	
☒	skutočnosti, či bola dotácia na požadovaný účel poskytnutá v predchádzajúcom období	5%	
☒	výšky spoluúčasti na realizácii aktivity	5%	

Dotáciu nemožno použiť na:
-	úhradu záväzkov z predchádzajúcich rozpočtových rokov,
-	refundáciu výdavkov uhradených v predchádzajúcich rozpočtových rokoch,
-	kapitálové výdavky, dary, občerstvenie, PHM a na cestovné náhrady, odmeňovanie zamestnancov mimo pracovného pomeru.
Dotáciu nemožno podľa § 8a ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov poskytnúť žiadateľovi, ak: 
•	nemá vysporiadané finančné vzťahy so štátnym rozpočtom, 
•	je voči nemu vedené konkurzné konanie, je v konkurze, v reštrukturalizácii a bol proti nemu zamietnutý návrh na vyhlásenie konkurzu pre nedostatok majetku,
•	je voči nemu vedený výkon rozhodnutia podľa osobitného predpisu, porušil zákaz nelegálnej práce a nelegálneho zamestnávania podľa osobitného predpisu,
•	má evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie.
Dotáciu nemožno podľa § 8a ods. 8 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov poskytnúť ani použiť na splácanie úverov, pôžičiek a úrokov z prijatých úverov a pôžičiek.
4.	Cieľová skupina 
Pedagogickí zamestnanci so zameraním na zvyšovanie odborných kompetencií z oblasti kultúry, histórie, geografie, prírodovedných a technických odborov s ich možným využitím v  edukačnom procese. 
5.	Trvanie projektu
Od 1. júla  2015 do 12. decembra 2015.
6.	Výška finančných prostriedkov určených na zverejnenú výzvu je:
Obnova výchovy a vzdelávania - 3 400 €
7.	Najvyššia a najnižšia výška dotácie na jedného žiadateľa
Najvyššia výška dotácie určená na jedného žiadateľa je: 3 400 €
Najnižšia výška dotácie určená na jedného žiadateľa je: 1 000 €
8.	Výška spoluúčasti žiadateľa na uskutočňovanie aktivity
Výška spoluúčasti žiadateľa je najmenej 5 % z poskytnutej dotácie na realizáciu aktivity.
9.	Predkladanie žiadostí a časový harmonogram vyhodnocovania žiadostí
Žiadosť predkladá žiadateľ písomne na formulári s názvom „Žiadosť “ (vrátane prílohy) najneskôr do 30 dní od zverejnenia výzvy na adresu: 
Ministerstvo školstva, vedy, výskumu  a športu SR 
sekcia regionálneho školstva
Stromová 1
813 30 Bratislava 

s označením na obálke:  „Obnova výchovy a vzdelávania 2015 – 10C0“

Pri predložení žiadosti je rozhodujúci dátum na poštovej pečiatke. 
Žiadosti doručené pred zverejnením tejto výzvy ministerstvo nebude akceptovať. 
Žiadosti doručené po stanovenom termíne komisia nebude posudzovať. 
Výber žiadateľov, ktorým bude poskytnutá dotácia ministerstva uskutoční komisia. Komisiu vymenúva minister školstva, vedy, výskumu a športu Slovenskej republiky (ďalej len „minister“) zo zamestnancov ministerstva. Podrobnosti o úlohách komisie, spôsobe rokovania a posudzovania žiadostí upravuje štatút komisie.
	Formuláre žiadostí sú prílohou výzvy.
	Žiadosť obsahuje:
- údaje a náležitosti v rozsahu ustanovenom v bode 10. 
Odporúčame, aby písomná žiadosť spolu s charakteristikou aktivity a s analýzou finančného zabezpečenia aktivity neprekročila 10 strán textu (nepoužívajte hrebeňovú väzbu) a bola v elektronickej forme odoslaná na adresu: gabriela.vincencova@minedu.sk  (nie v pdf).
10.	Požadované údaje a náležitosti žiadosti o poskytnutie dotácie
Identifikačné údaje o žiadateľovi:
a)	ak ide o právnickú osobu:
1.	názov a právna forma žiadateľa,
2.	adresa sídla,
3.	identifikačné číslo,
4.	daňové identifikačné číslo,
5.	meno, priezvisko a akademický titul štatutárneho orgánu.
Žiadosť ďalej obsahuje:
a) predmet činnosti žiadateľa, 
b) účel poskytnutia dotácie, 
c) charakteristiku uskutočňovanej aktivity, na ktorú sa požaduje dotácia, 
d) termín a miesto uskutočnenia aktivity, 
e) počet osôb, ktoré aktivitu zabezpečujú a počet osôb, pre ktoré sa aktivita uskutočňuje, 
f) časový harmonogram uskutočňovania aktivity, 
g) analýzu finančného zabezpečenia uskutočňovania aktivity, 
h) uvedenie skutočnosti, či žiadateľ požaduje na uvedenú aktivitu dotáciu od iného subjektu verejnej správy a v akej výške, 
j) súhlas žiadateľa so zhromažďovaním, spracovaním a zverejňovaním poskytnutých údajov.

Prílohy žiadosti:
a)	doklad o spoluúčasti na financovaní aktivity, ak sa spoluúčasť žiadateľa vyžaduje, 
b)	rozpis rozpočtu – finančná tabuľka s popisom k jednotlivým finančným položkám,
c)	čestné vyhlásenie žiadateľa, že má vysporiadané finančné vzťahy so štátnym rozpočtom, a potvrdenie miestne príslušného správcu dane, nie staršie ako tri mesiace, že žiadateľ nemá daňové nedoplatky, 
d)	potvrdenie príslušného konkurzného súdu, nie staršie ako tri mesiace, že nie je voči nemu vedené konkurzné konanie, nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku (nepredkladá subjekt verejnej správy), 
e)	čestné vyhlásenie žiadateľa, že voči nemu nie je vedený výkon rozhodnutia (nepredkladá subjekt verejnej správy), 
f)	potvrdenie príslušného inšpektorátu práce, (§ 7 ods. 3 písm. n) zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov) nie staršie ako tri mesiace, alebo čestné vyhlásenie žiadateľa, že neporušil zákaz nelegálnej práce a nelegálneho zamestnávania podľa osobitného predpisu (zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení zákona č. 125/2006 Z. z.), 
g)	potvrdenie Sociálnej poisťovne a každej zdravotnej poisťovne, nie staršie ako tri mesiace, že žiadateľ nemá evidované nedoplatky poistného na zdravotné poistenie, sociálne poistenie a príspevkov na starobné dôchodkové sporenie,
h)	výpis príslušného registra alebo iný doklad osvedčujúci právnu subjektivitu žiadateľa, ak je žiadateľom právnická osoba, s výnimkou žiadateľa, ktorým je obec alebo vyšší územný celok,
i)	riadna účtovná uzávierka k poslednému dňu predchádzajúceho účtovného obdobia, ak je žiadateľom právnická osoba.
11.	Posúdenie a vyhodnotenie žiadostí
Posúdenie a vyhodnotenie žiadostí o poskytnutie dotácie na Obnovu výchovy a vzdelávania na rok 2015 vykoná komisia na vyhodnotenie žiadostí o poskytnutie dotácie na  obnovu výchovy a vzdelávania (ďalej len „komisia“), ktorej zloženie a činnosť upravuje Štatút komisie na vyhodnotenie žiadostí o poskytnutie dotácie na obnovu výchovy a vzdelávania.
Na základe rozhodnutia o poskytnutí dotácie uzatvorí ministerstvo so žiadateľom, ktorému je schválená dotácia, písomnú zmluvu o poskytnutí dotácie podľa § 6c ods. 13 zákona č. 597/2003 Z. z. o financovaní základných škôl, stredných škôl a školských zariadení v znení neskorších predpisov (ďalej len „zákon č. 597/2003 Z. z.“).
V súvislosti s prípravou zmluvy žiadateľ podľa pokynov ministerstva pripraví a predloží podrobný rozpočet na využitie dotácie v písomnej aj v elektronickej forme. Finančné prostriedky poukazuje ministerstvo bezhotovostne po obojstrannom podpise zmluvy na samostatný bankový účet otvorený prijímateľom dotácie len na vedenie prostriedkov poskytnutých z rozpočtu ministerstva. Poskytnuté finančné prostriedky sa použijú na úhradu nákladov spojených so zabezpečením podujatia na obdobie do 15. 12. 2015.
Ministerstvo do 30 dní od rozhodnutia o žiadostiach zverejní na svojom webovom sídle údaje podľa § 6c ods. 14 zákona č. 597/2003 Z. z.
12.	Spôsob odstraňovania formálnych nedostatkov žiadosti
Ak žiadateľ neuvedie vo svojej žiadosti požadované údaje alebo nepredloží požadované dokumenty v príslušnej forme, ministerstvo ho e-mailovou poštou vyzve na ich doplnenie. Lehota na odstránenie uvedených formálnych nedostatkov je 5 pracovných dní a začína plynúť odo dňa doručenia požiadavky ministerstva na doplnenie požadovaných údajov alebo predloženie chýbajúcich dokumentov žiadateľovi. 
Za formálne nedostatky sa považujú chýbajúce údaje a nepredložené prílohy uvedené v žiadosti, chýbajúci podpis a pečiatka. 
Žiadateľa, ktorý v stanovenej lehote neodstráni formálne nedostatky, vyradí komisia zo zoznamu žiadateľov a jeho žiadosť sa nebude posudzovať.
13.	Podmienky na použitie a zúčtovanie finančných prostriedkov 
Dotáciu možno použiť len na uvedený účel. Podkladom pre zúčtovanie dotácie je vecné a finančné vyhodnotenie priebehu podujatia. Pri zúčtovaní je potrebné predložiť všetky účtovné doklady v zmysle schváleného rozpočtu, ktorý je súčasťou zmluvy. Výdavky na tovary a služby musia byť hradené z účtu (dotačného), ktorý je uvedený v zmluve. 
	Práva a povinnosti zmluvných strán, sankcie za porušenie zmluvných podmienok budú uvedené v zmluve. Porušenie podmienok použitia poskytnutej dotácie bude kvalifikované ako porušenie rozpočtovej disciplíny a sankcionované podľa zákona o rozpočtových pravidlách verejnej správy.

Bratislava            apríla 2015
Juraj Draxler, MA
minister školstva, vedy,
výskumu a športu SR